એક મહિલા તરીકે મહિલાઓ માટે વિશેષ આદર હોય એ સ્વાભાવિક છે. આજે સામાજિક ક્ષેત્રે વિકાસ અને શિક્ષણ સાથે ક્રાંતિકારી પરિવર્તન આવ્યું છે. આજની મહિલાઓ પહેલાંની મહિલાઓ જેવી ભીરુ રહી નથી. એ સાચા અર્થમાં શક્તિનું રૂપ, હિંમત અને સ્વતંત્ર વિચારધારા સાથેની વિશિષ્ટ ઓળખાણ બની ગઈ છે. એક સમય એવો હતો જ્યારે સ્ત્રીઓને પોલીસ મથકે જતાં ડર લાગતો હતો. પણ એક મહિલા તરીકે એમણે પોલીસ મથકના વાતાવરણને સુમેળભર્યું, સ્નેહાળ તથા સૌહાર્દપૂર્ણ બનાવવાના પ્રયાસો કર્યા જેમાં તેઓ સફળ પણ થયા છે. આજે ગુજરાતની મહિલાઓ પોતાને થતા અન્યાયની ફરિયાદ કરવા અડધી રાતે પણ નીડરતાથી પોલીસ મથકે જઈ શકે છે. આવા બાહોશ, સૌહાર્દપૂર્ણ મહિલા પોલીસ વડા મળવાથી રાજ્યની મહિલાઓમાં અનેરી હિંમત કેળવાઈ છે અને સ્ત્રીઓને એક આધાર મળ્યો છે.